Document ID: 32015D0073

VYKONÁVACIE ROZHODNUTIE KOMISIE (EÚ) 2015/73
z 3. decembra 2014,
ktorým sa prijíma ôsma aktualizácia zoznamu lokalít s európskym významom v boreálnom biogeografickom regióne
[oznámené pod číslom C(2014) 9092]
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), a najmä na jej článok 4 ods. 2 tretí pododsek,
keďže:
(1)
Boreálny biogeografický región uvedený v článku 1 písm. c) bode iii) smernice 92/43/EHS pozostáva v rámci Únie z častí územia Fínska a Švédska a z územia Estónska, Lotyšska a Litvy, ako sa uvádza na biogeografickej mape, ktorú 20. apríla 2005 schválil výbor zriadený článkom 20 uvedenej smernice (ďalej len „Výbor pre biotopy“).
(2)
Pôvodný zoznam lokalít s európskym významom v boreálnom biogeografickom regióne v zmysle smernice 92/43/EHS bol prijatý rozhodnutím Komisie 2005/101/ES (2). Daný zoznam bol naposledy aktualizovaný vykonávacím rozhodnutím Komisie 2013/742/EÚ (3).
(3)
Lokality zahrnuté do zoznamu lokalít s európskym významom v boreálnom biogeografickom regióne sú súčasťou sústavy Natura 2000, ktorá je základným prvkom ochrany biodiverzity v Únii. S cieľom dosiahnuť ďalší pokrok pri samotnom budovaní sústavy Natura 2000 a v rámci dynamického prispôsobenia sústavy sa zoznamy lokalít s európskym významom pravidelne prehodnocujú.
(4)
Od októbra 2012 členské štáty navrhli ďalšie lokality s európskym významom v boreálnom biogeografickom regióne v zmysle článku 1 smernice 92/43/EHS. Členské štáty tiež navrhli zmeny v informáciách týkajúcich sa lokalít, ktoré figurujú v zozname lokalít s európskym významom v boreálnom biogeografickom regióne.
(5)
Na základe návrhu zoznamu, ktorý Komisia vypracovala so súhlasom každého dotknutého členského štátu a v ktorom sa uvádzajú aj lokality s výskytom prioritných typov prirodzených biotopov alebo prioritných druhov, by sa mal prijať aktualizovaný zoznam lokalít vybraných ako lokality s európskym významom v boreálnom biogeografickom regióne. Článok 4 ods. 4 a článok 6 ods. 1 smernice 92/43/EHS sa vzťahujú na novo zahrnuté lokality.
(6)
Na základe dohľadu, ktorý sa vykonáva v súlade s článkom 11 smernice 92/43/EHS, sa poznatky o existencii a rozšírení typov prirodzených biotopov a druhov neustále vyvíjajú. Preto sa pri hodnotení a výbere lokalít na úrovni Únie využili najlepšie informácie, ktoré boli v danom čase k dispozícii.
(7)
Niektoré členské štáty nenavrhli dostatočný počet lokalít na to, aby splnili požiadavky smernice 92/43/EHS pre niektoré typy biotopov a druhy. Okrem toho sú poznatky o existencii a rozšírení niektorých typov biotopov uvedených v prílohe I a niektorých druhov uvedených v prílohe II k smernici 92/43/EHS naďalej neúplné. Pri týchto typoch biotopov a druhoch preto nemožno dospieť k záveru, že sústava Natura 2000 je úplná. V záujme jasnosti a transparentnosti by sa vykonávacie rozhodnutie 2013/742/EÚ malo zrušiť.
(8)
Opatrenia stanovené v tomto rozhodnutí sú v súlade so stanoviskom Výboru pre biotopy,
PRIJALA TOTO ROZHODNUTIE:
Článok 1
Týmto sa prijíma ôsma aktualizácia zoznamu lokalít s európskym významom v boreálnom biogeografickom regióne tak, ako sa uvádza v prílohe
Článok 2
Vykonávacie rozhodnutie 2013/742/EÚ sa zrušuje.
Článok 3
Toto rozhodnutie je určené členským štátom.
V Bruseli 3. decembra 2014

Labels: 12
18
20